Morten Marinus (DF), 2012-04-20:
Tak for det.
Jeg skal starte med at sige, at Dansk Folkepartis ordfører for nordiske anliggender desværre ikke kan være til stede i dag, og derfor skal jeg læse ordførertalen op: Tak til ministrene for redegørelserne, og tak til alle sammen for at have sat forespørgslen om grænsehindringer på dagsordenen.
Danmark har et stærkt kulturelt, sprogligt og historisk slægtskab med de nordiske lande.
Vi skal tage særlige hensyn til bornholmerne, der for at rejse til andre dele af landet skal rejse igennem Sverige, og vi skal f.eks. gøre det muligt at arbejde og bo på hver side af Sundet uden at gøre tilværelsen alt for kompliceret.
Vi ser derfor positivt på nogle af forslagene i redegørelsen om fjernelse af grænsehindringer og kan også støtte det fælles forslag til vedtagelse, der foreligger i dag.
Men de enkelte forslag i R 10 må naturligvis udsættes for en konkret behandling på det enkelte ressortområde.
De fælles nordiske værdier er respekt for individet, personlig frihed, personligt ansvar for begge køn og på samme præmisser, og disse friheder er kombineret med en stærk pligtfølelse over for fællesskabet.
Men i denne periode bliver vi også udsat for massiv påvirkning udefra, som gør det vigtigere end nogen sinde at forsvare de idealer om frihed og ligeværdighed, som de nordiske samfund bygger på.
Vi kan ikke tage for givet, at alle indvandrere deler de samme værdier, som vi har i Norden.
I perioden 2001 til 2011 lykkedes det heldigvis i stort omfang for Venstre, Konservative og Dansk Folkeparti at bremse masseindvandringen til Danmark.
Det samme kan man ikke sige om vores nordiske broder- og søsterlande.
Det er derfor vigtigt, når vi taler om fri passage for nordiske statsborgere, at vi ser i øjnene, at vi skal holde et vågent øje med folk, der har ondt i sinde.
Vi ser i disse uger et eksempel på grænseoverskridende terrorisme udfolde sig i retssalen, hvor fire svenske statsborgere med rod i andre lande står tiltalt for forsøg på terrorisme imod JP/Politikens Hus, udført som hævn for Muhammedtegningerne.
Det er noget, der viser noget om, at der er nye trusler i dagens Norden, og når vi taler om fjernelse af grænsehindringer, skal vi tage sådan et eksempel med i debatten og gøre os klart, at der også er brug for et godt politisamarbejde inden for Norden, for at der fortsat kan være pasunion og fri passage for nordiske statsborgere.
Vi skal også gøre opmærksom på den omgåelse af danske familiesammenføringsregler, der finder sted; en nylig undersøgelse viser, at dette foregår via Sverige og i høj grad bruges af ikkevestlige indvandrere.
Når vi taler om fjernelse af grænsehindringer i Norden, vil Dansk Folkeparti godt henlede opmærksomheden på, at vi tillægger nationale grænser stor betydning og fortsat går ind for grænsekontrol for at bekæmpe smugling og andre former for grænseoverskridende kriminalitet.
Vi har derfor heller ikke noget imod, hvis der kommer mere toldkontrol i Danmark generelt.
Vi konstaterer, at der i dag finder udstrakt svensk toldkontrol sted.
Dog skal denne kontrol ikke blive til chikane for bornholmere, der passerer igennem Sverige; det bryder vi os naturligvis ikke om.
Vi noterer os samtidig med fornøjelse, at regeringen i sin redegørelse konstaterer, at det er de svenske myndigheder, der bestemmer, hvilken kontrol de vil have.